U-I-190/99
Natisni
Opravilna št.:
U-I-190/99
Datum odločitve:
29. 6. 2000
Objavljeno:
OdlUS IX, 183
ECLI:
ECLI:SI:USRS:2000:U.I.190.99
Akt:
Zakon o varnosti cestnega prometa (Uradni list RS, št. 30/98) (ZVCP), 165. čl.
Izrek:
Pobuda za začetek postopka za oceno ustavnosti 165. člena Zakona o varnosti cestnega prometa (Uradni list RS, št. 30/98) se zavrže.
Evidenčni stavek:
Ker upravna enota ne izkazuje pravnega interesa za vložitev pobude za oceno ustavnosti zakonske določbe, ki ji nalaga izdajo odločbe o napotitvi voznika na kontrolni zdravstveni pregled, je Ustavno sodišče pobudo zavrglo.
Geslo:
Izkazani pravni interes pobudnika kot procesni pogoj za začetek postopka pred Ustavnim sodiščem na podlagi pobude.
Promet, vozniki, kontrolni zdravstveni pregled.
Zdravstvo, kontrolni zdravstveni pregled voznika.
Pravna podlaga:
Zakon o upravi (ZUpr), 33. čl.
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Upravna enota Postojna
Datum vloge:
20. 8. 1999
Vrsta odločitve:
sklep
Vrsta rešitve:
zavrženje
Dokument:
US20245
Dokument v PDF obliki:
U-I-190-99.pdf
116 KB
Prenesite datoteko
U-I-190/99
29. 6. 2000
S K L E P
Ustavno sodišče je v postopku za preizkus pobude Upravne enote Postojna na seji dne 29. junija 2000
s k l e n i l o :
Pobuda za začetek postopka za oceno ustavnosti 165. člena Zakona o varnosti cestnega prometa (Uradni list RS, št. 30/98) se zavrže.
O b r a z l o ž i t e v
1. Pobudnica meni, da je po izpodbijanem 165. členu Zakona o varnosti cestnega prometa (v nadaljevanju: ZVCP) dolžna izdati odločbo o napotitvi voznika na kontrolni zdravstveni pregled, ne da bi pred tem mogla izvesti ugotovitveni postopek ob upoštevanju načel upravnega postopka. S tem naj bi ji ZVCP odrekel ustavno pravico, da pri svojem delu v okviru ustavnih in zakonskih pooblastil samostojno odloči na podlagi ugotovljenih dejstev. Zaradi tega naj bi bila izpodbijana določba v nasprotju z Ustavo.
2. Po drugem odstavku 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Pravni interes za vložitev pobude je podan, če izpodbijani akt neposredno posega v pobudnikove pravice, pravne interese oziroma pravni položaj (24. člen Zakona o Ustavnem sodišču, Uradni list RS, št. 15/94 - v nadaljevanju: ZUstS).
Pobudnik mora torej izkazati, da bi razveljavitev ali ugotovitev neustavnosti izpodbijanega akta privedla do spremembe v njegovem pravnem položaju.
3. Pobudnica nima pravnega interesa za izpodbijanje 165. člena ZVCP. Upravna enota je teritorialni organ državne uprave s svojim delovnim področjem, funkcijami, vodenjem in teritorijem in torej državni organ (33. člen in naslednji Zakona o upravi, Uradni list RS, št. 67/94 - ZUpr). Izpodbijana določba ureja eno izmed njenih pristojnosti in delno postopek njenega izvrševanja. Kot taka ne posega v pobudničin pravni položaj, kot je to predvideno v ZUstS. Ustavno sodišče je po navedenem pobudo zavrglo.
4. Ustavno sodišče je ta sklep sprejelo na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude, in dr. Dragica Wedam- Lukić. Sklep je sprejelo soglasno.
P r e d s e d n i k
Franc Testen